**OBJAVA ZA MEDIJE**

**PREDSJEDNIK HAZU AKADEMIK ZVONKO KUSIĆ OTVORIO 11. KONGRES HRVATSKOG KARDIOLOŠKOG DRUŠTVA I 6. KONGRES HRVATSKE UDRUGE KARDIOLOŠKIH MEDICINSKIH SESTARA**

**Zagreb, 3. studenog 2016.** – Pod pokroviteljstvom Hrvatske akademije znanosti i umjetnosti u četvrtak 3. studenog u hotelu Westin u Zagrebu započeo je 11. kongres Hrvatskog kardiološkog društva u sklopu kojeg se održava i 6. kongres Hrvatske udruge kardioloških medicinskih sestara. Kongres traje do 6. studenog, a otvorio ga je predsjednik HAZU **akademik Zvonko Kusić**, kazavši da je kongres važan događaj za hrvatsku medicinu i znanost uopće s obzirom na ugled koji je hrvatska kardiologija stekla u Europi i svijetu. Poručio da se novi hrvatski identitet danas gradi pozicioniranjem na svjetskoj razini i čestitao predsjedniku Hrvatskog kardiološkog društva **akademiku Davoru Miličiću** i svim hrvatskim kardiolozima. „To je vrh na koji nacija mora biti ponosna“, dodao je akademik Kusić. Istaknuo je i važnost medicinskih sestara kazavši da su one stup zdravstvenog sustav i pohvalio zajedničko održavanje kongresa kardiologa i kardioloških medicinskih sestara. I ministar zdravstva **Milan Kujundžić** poručio je da je kardiologija u Hrvatskoj na razini one u visokorazvijenim zemljama. „To je ponos hrvatskog zdravstva i blagodat svim Hrvatima jer imaju dobru kardiologiju“, rekao je ministar Kujundžić. Potpredsjednik Hrvatskog sabora **akademik Željko Reiner** kazao je da je hrvatska kardiologija napravila ogromne iskorake u posljednja dva desetljeća. „Prateći što se događa u svijetu dospjela je na vrh i postala uzor cijelom našem zdravstvu“, rekao je akademik Reiner. Na otvorenju kongresa govorio je i predsjednik Svjetske kardiološke federacije David Wood. Prema riječima akademika Miličića, na kongresu će će čuti 150 izvornih priopćenja, a predavanja će uz hrvatske kardiologe i druge stručnjake održati i pozvani predavači iz Italije, Slovenije, Slovačke, Turske, Makedonije te Bosne i Hercegovine.

Marijan Lipovac

Ured za odnose s javnošću i medije HAZU